เรามาอ.ต.ก.เพื่อจะซื้อของกลับไปทานที่บ้านค่ะ แต่ว่าครั้งนี้มีหลานตัวน้อยมาด้วยก็เลยหาร้านอาหารที่สามารถวิ่งเล่นได้ ก็เลยคิดว่าร้านนี้หาจะเหมาะที่สุด

ร้านทีแตเตี้ยมนั้นตั้งอยู่ด้านหน้าของตลาดนัดอ.ต.ก. อยู่ริมถนน สังเกตหาได้ไม่ยาก ซึ่ง Tea ก็คือ ชา ส่วนคำว่า แต่เตี้ยม เป็นภาษาจีนแต้จิ๋ว แปลว่า อาหารเช้า ก็หมายความว่าร้านนี้อาหารเช้าและขายชาด้วย อันนี้คิดเองนะคะ เพราะว่าร้านเปิดตั้งแต่ 7.00 น. – 21.00 น. ทุกวัน ร้านจะขายทั้งอาหารไทย จีน และก็เครื่องดื่ม

 ร้านจะมีที่โต๊ะให้นั่งประมาณ 10 ตัวได้ค่ะ บรรยากาศในร้านก็โล่งดี เพราะว่าเราไปถึงประมาณ 11 โมงนิดๆก็ไม่มีลูกค้าเลย ชอบมาก ปล่อยหลานเดินไปมาได้เต็มที่ ไม่กวนแขกคนอื่น โต๊ะก็ใหญ่ขนาด 4 คนนั่งได้ค่ะ เราไปเดินดูตู้ขนมที่ร้านเห็นว่าร้านนี้มีขนมของเก้าพี่น้องมาขายด้วย ก็เลยไปถามพนักงานก็เพิ่งรู้ว่าร้านนี้เป็นเจ้าของเดียวกันกับขนมไทยเก้าพี่น้องค่ะ

เมนูที่ได้ชิม

เราถ่ายรูปเมนูได้ไม่นาน พนักงานก็เดินมาบอกว่าห้ามถ่ายเมนู ก็โอเคไม่เป็นไร ก็เลยถามว่าสามารถถ่ายรูปอาหารได้รึเปล่า สรุปว่าได้ ยังดีทีให้ถ่ายรูปได้นะ

-ข้าวมันไก่จานเล็ก เสิร์ฟมาพร้อมซุปร้อนๆ ราคา 60 บาท
ไก่ของที่ร้านจะเป็นไก่ตอน เนื้อจะนุ่ม ไม่แข็งกระด้าง ยังมีความ juicy อยู่ ส่วนข้าวก็หุงได้ดี นุ่มอร่อย แถมไม่แฉะด้วย น้ำจิ้มให้มา 2 แบบ คือน้ำจิ้มซีอิ๊วดำและน้ำจิ้มมันไก่ที่ปั่นมาอย่างละเอียด รสชาติออกเผ็ดนำ เผ็ดกลางๆ กล่อมกล่อมดี ส่วนตัวจิ้มแค่น้ำจิ้มแบบนี้อย่างเดียวค่ะ

-ผัดผักกระเฉด ราคา 80 บาท
กระเฉดผัดมาได้ดีเลย ไม่เหนียว ยังมีความกรอบของผักอยู่ ปรุงรสออกมาอร่อยดี ชอบที่ทุบพริกมาให้ด้วย ทำให้เวลาทานคู่กับอย่างอื่นแล้วไม่เลี่ยนดี

-สลัดกุ้งร้อน ราคา 180
กุ้งทอดมาไม่อมน้ำมัน มี 3 ตัวเล็กๆ ผลไม้และผักก็ให้มาเยอะดี แต่จานนี้น้ำสลัดทำมาได้ไม่อร่อย รสไม่จัด ไม่เข้มข้นเลย ทำให้กินโดยรวมแล้วธรรมดา

-ฟองเต้าหู้ทอด ราคา 80 บาท
ทอดได้ไม่อมน้ำมัน แต่ตัวฟองเต้าหู้ไม่อร่อยเท่าไหร่

-ฮะเก๋า ราคา 45 บาท
อันนี้ไม่ได้ชิมค่ะ มี 3 ลูก

-ก๋วยเตี๋ยวหลอด ราคา 45 บาท
ตัวก๋วยเตี๋ยวเฉยๆ แต่ว่าน้ำซอสรส้ข้มข้นดี

-น้ำเปล่า ราคา 10 บาท

โดยรวมก็แนะนำว่าถ้ามาทานร้านนี้ก็สั่งข้าวมันไก่ก็พอค่ะ เพราะว่ารสชาติอาหารจานอื่นก็จะธรรมดา ไม่ได้ประทับใจเท่าไหร่

